Kerkstraat-bomaanval: ‘33 jaar later steeds net een kant’Ernst Roets. Foto: Maroela Media Die burgerregte-organisasie, AfriForum, het vandag ŉ blitskonferensie in Kerkstraat (nou Stanza Bopape) aangebied ter nagedagtenis aan die slagoffers van die Kerkplein-bomaanval. Op 20 Mei 1983 omstreeks 16:00 is 19 mense dood en 217 ernstig beseer of vermink. Ernst Roets, adjunk uitvoerende hoof van AfriForum, het gesê dat sekere koerante hul misnoeë uitgespreek het met AfriForum se herdenking van hierdie dag “omdat dit apartheid verheerlik”. Roets het bygevoeg dat die weergawe wat ons nou hoor eensydig is en “dat geskiedenis vandag gebruik word as ŉ wapen om politieke mededingers te verwyder”, eerder as die ware weergawe van feite. Genl. Johan van der Merwe en Dr Anthea Jeffery. Foto: Maroela Media Dr. Anthea Jeffery, hoof van beleidsnavorsing by die Suid-Afrikaanse Instituut vir Rasseverhoudinge en skrywer van die boek Peoples War: New Light on the Struggle for South Africa, het tydens die geleentheid breedvoerig agtergrond en konteks verskaf oor die “People’s War” en die ANC se hegemonie. Dr. Jeffery het gesê die “People’s War” word baie swak begryp in Suid-Afrika. Volgens haar word ŉ “klein deel van die waarheid beklemtoon om die ANC te bemark”. Genl. Johan van der Merwe, voormalige nasionale polisiekommissaris, was daarna aan die beurt en het verdere besonderhede oor die gebeure daardie dag verskaf. Hy het gesê dat die amnestiekomitee van die Waarheids-en-Versoeningskommissie se hantering van die bomaanval “ongelooflik oppervlakkig” was. Hy het klem gelê op die feit dat die meeste slagoffers van die Kerkstraat-bomaanval “gewone” onskuldige mense was, meestal vroue en kinders. Genl. Van der Merwe het ook bygevoeg dat dié voorval ŉ ernstige protokol-oortreding was van ŉ Genève-verdrag, wat duidelik uiteengesit het dat gewone mense nie aangeval mag word nie. “Ons kan almal saamstem dat nie een van ons in hierdie lokaal apartheid wil terugbring nie. Almal weet ons moet ver verby dit beweeg,” het Roets, vervaardiger van die dokumentêre film, Tainted Heroes, ter afsluiting gesê. Hy het gesê dat die helde van die People’s War as “untainted” uitgebeeld word, terwyl hulle in der waarheid nie so ongerep is as wat die media hulle voorhou nie, en dat hy daarom Tainted Heroes help vervaardig het. Na aanleiding van die navrae rondom die verspreiding van dié fliek is daar besluit om dit in drie fases te hanteer, naamlik plaaslike vertonings, internasionale verspreiding en dan later die beskikbaarstelling van die DVD aan die publiek. Die plaaslike vertonings sal op die volgende datums plaasvind: Die onderstaande uittreksel is ook op YouTube bekendgemaak ná die konferensie: